钦定古今图书集成/明伦汇编/闺媛典/第016卷 > 酒泉子七首〈五体〉 前人
## 钦定古今图书集成/明伦汇编/闺媛典/第016卷 > 酒泉子七首〈五体〉 前人

杨柳舞风，轻惹春烟残雨。杏花愁，莺正语，画楼东。
锦屏寂寞思无穷。还是不知消息。镜尘生，珠泪损仪
容。

罗带缕金兰。麝烟凝。魂断画屏欹。云鬓乱，恨难任。
几回垂泪滴鸳衾。薄情何处去？月临窗，花满树，信沉
沉。

小槛日斜，风度绿窗人悄悄。翠帏闲掩舞双鸾，旧香
寒。别来情绪转难判。韶颜看却老。依稀粉上有啼
痕，暗消魂。

黛薄红深，约掠绿鬟云腻。小鸳鸯，金翡翠，称人心。
锦鳞无处传幽意，海燕兰堂春又去。《隔年书》，千点泪，
恨难任。

掩却菱花，收拾翠钿休上面。金虫玉燕锁香奁，恨厌
厌。云鬟半堕懒重篸。泪侵山枕湿，银灯背帐梦方
酣，雁飞南。

水碧风清，入槛细香红藕腻。谢娘敛翠恨无涯。小屏
斜。堪憎荡子不还家。谩留罗带。结帐深枕。腻炷沈
烟。负当年。

黛怨红羞，掩映画堂春欲暮。残花微雨，隔青楼，思悠
悠。芳菲时节看将度，寂寞无人还独语。画罗襦，香
粉汗，不胜愁。